钦定古今图书集成/方舆汇编/职方典/第1251卷 > 《耒阳县志》
## 钦定古今图书集成/方舆汇编/职方典/第1251卷 > 《耒阳县志》

蔡伦宅　在县南蔡子池上。《湘中记》：“池南有石臼，即伦舂纸臼。唐别驾李悬以臼入贡。” 今池存宅废，臼迹尚存。

金牛浦　在城隍祠左。世传，浦有一牛夜出，光耀如金，淘之者得金，故名。

方田驿　，杜甫阻水泊舟处。陆路去县四十里，舟行一日，有亭可憩。按唐以前，梅岭路未开，赴岭者皆经此路，故置驿以通往来。今驿废无可考，以地理度之，宜在新城市上下。

龙窟山　在云峰乡。旧传，昔人见一白鹿往来窟旁，啖葛叶，欲射之不敢发，寻入窟不见，乃知为龙。遇旱，祷之即雨。永乐乙未，旱甚，邑令王道祷于窟，雨下如注，其年大稔，自是立祠焉。石臼山　在县西二十里，有石臼巨人迹。《旧传》

苏耽尝游此，有“苏仙祠” 在焉。

观音岩　在敖山镮水。其岩三间如屋，中有石观音，砂水滴成如塑。岩前有石钟，后经兵毁。永乐壬寅，县令王道刻像以表其遗。

新城县　，即新城市，元时为县，属耒阳州。考《胡石亭遗记》云：“予昔督粮涿州，有一指挥名杨奎，开具手册，称衡州府新城县人。” 乃知县有据。石刻　在云峰乡仓头岭下，剑琢以石，高数尺，隔江对竖。故老云：“李忠卿立此为镇。”

石镜　在大义乡龙窟中。有石如镜，可鉴物。炉塘　在县东十里。水通铜镮浦口。昔孽龙生于斯，许真君至此治之，遗迹尚存。

龙泉洞　在县西南二十里。中踞石奇怪，砂水滴成狮像、观音像，崆峒数十丈，幽深可爱。嘉靖癸卯，金兵宪表其额。

环秀楼　一名“望江” ，洪武间建，解缙书其额。迎仙道院　在县北二里。唐道人遇洞宾建此。至元年间，千户上纳兰重修。有《记》。